
                                             Nr. 4c-12/340/17.02.2020
BIROUL PERMANENT AL CAMEREI DEPUTAŢILOR

Alăturat, vă înaintăm raportul Comisiei pentru cultură, arte, mijloace de informare în masă, asupra Proiectului de Lege pentru modificarea art. 13 din Ordonanța Guvernului nr.39/2005 privind cinematografia, transmis cu adresa nr.  PL - x 595 din 28 octombrie 2019 şi înregistrat la Comisie cu nr.4 c-12/340/29.10.2019.

	
	PREŞEDINTE,

 Gigel - Sorinel ŞTIRBU


PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT  

asupra  Proiectului de Lege pentru modificarea art. 13 din Ordonanța Guvernului nr.39/2005 privind cinematografia

În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte, mijloace de informare în masă a fost sesizată spre dezbatere în fond cu Proiectul de Lege pentru modificarea art. 13 din Ordonanța Guvernului nr.39/2005 privind cinematografia, transmis cu adresa nr. PL-x 595 din 28 octombrie 2019 şi înregistrat la Comisia pentru cultură, arte, mijloace de informare în masă cu nr. 4c-12/340/29.10.2019.

Proiectul de lege a fost transmis spre dezbatere şi avizare Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului s-a primit avizul negativ din partea Comisiei juridice, de disciplină şi imunităţi. 

În redactarea raportului, Comisia a avut în vedere avizul favorabil, cu observaţii şi propuneri, nr. 663 din 01.08.2019, emis de Consiliul Legislativ. 
Prin obiectul de reglementare şi conţinutul său, proiectul de lege face parte din categoria legilor ordinare. 

În calitate de primă Cameră sesizată, Senatul a adoptat inițiativa legislativă, în ședința din  21 octombrie 2019, în condițiile articolului 75 alineatul (2) teza a III-a din Constituția României, republicată. 

Comisia a dezbătut proiectul de lege în şedinţele din 17 decembrie 2019, respectiv 4 și 11 februarie a.c..
Proiectul de lege are ca obiect de reglementare modificarea art.13 alin.(1) lit. e1) din Ordonanţa Guvernului nr.39/2005, în sensul majorării, de la 2% la 4%, a procentului din sumele colectate la bugetul de stat de la operatorii economici care desfăşoară activităţi în domeniul jocurilor de noroc, direcţionat anual către Fondul cinematografic.
În conformitate cu prevederile art. 54 din Regulamentul Camerei Deputaţilor, republicat, la lucrările Comisiei a participat, în calitate de invitat, domnul Liviu Brătescu, secretar de stat în Ministerul Culturii care a menționat faptul că Ministerul Culturii susține adoptarea proiectului de lege. 
Raportul Comisiei a fost adoptat cu unanimitatea voturilor parlamentarilor prezenţi.

Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În urma dezbaterilor şi a opiniilor exprimate, Comisia pentru cultură, arte, mijloace de informare în masă propune plenului adoptarea Proiectului de Lege pentru modificarea art. 13 din Ordonanța Guvernului nr.39/2005 privind cinematografia, cu amendamentele cuprinse în Anexa ce face parte integrantă din prezentul raport.
       PREŞEDINTE,

                                   SECRETAR,
Gigel – Sorinel ŞTIRBU
                          Beatrice TUDOR














Anexa

Amendamente admise
la Proiectul de Lege pentru modificarea art. 13 din Ordonanța Guvernului nr.39/2005 privind cinematografia
	Nr. Crt.
	Text adoptat de Senat
	Text propus de comisie

(Autorul amendamentului)
	Motivarea amendamentului

	1
	LEGE pentru modificarea art.13 din Ordonanța Guvernului nr. 39/2005 privind cinematografia
	Nemodificat.
	

	2
	Art. I. - La articolul 13 alineatul (1) din Ordonanţa Guvernului nr.39/2005 privind cinematografia, publicată în Monitorul Oficial al României, Partea I, nr.704 din 4 august 2005, aprobată cu modificări şi completări prin Legea nr.328/2006, cu modificările şi completările ulterioare, litera e1) se modifică și va avea următorul cuprins:

„e1) un procent de 4% din sumele colectate la bugetul de stat de la operatorii economici care desfășoară activități în domeniul jocurilor de noroc va fi direcționat anual către Fondul cinematografic pentru încurajarea și susținerea industriei cinematografice. Suma va fi virată Fondului cinematografic până la data de 31 mai a anului în curs pentru anul precedent și nu se supune regularizării conform prevederilor articolului 66 alineatul (1) din Legea nr. 500/2002 privind finanțele publice, cu modificările și completările ulterioare;”
	Art. I. - La articolul 13 alineatul (1) din Ordonanţa Guvernului nr.39/2005 privind cinematografia, publicată în Monitorul Oficial al României, Partea I, nr.704 din 4 august 2005, aprobată cu modificări şi completări prin Legea nr.328/2006, cu modificările şi completările ulterioare, litera e1) se modifică și va avea următorul cuprins:

„e1) un procent de 4% din sumele colectate la bugetul de stat de la operatorii economici care desfășoară activități în domeniul jocurilor de noroc va fi direcționat anual către Fondul cinematografic pentru încurajarea și susținerea industriei cinematografice. Suma se virează Fondului cinematografic de către Agenția Națională de Administrare Fiscală până la data de 31 mai a anului în curs pentru anul precedent și nu se supune regularizării conform prevederilor articolului 66 alineatul (1) din Legea nr. 500/2002 privind finanțele publice, cu modificările și completările ulterioare;”
(Amendament propus de domnul deputat Iulian Bulai)
	Este necesară stabilirea cu precizie a responsabilităților de virare a sumelor colectate și instituirea unei proceduri specifice, având în vedere dificultățile întâmpinate până în prezent de către Centrul Național al Cinematografiei privind transferul acestor de la bugetul de stat și lipsa altor prevederi care să stabilească în mod clar și cu precizie modul în care operează acest transfer.

	3.
	
	Art. II. – În termen de 10 zile de la intrarea în vigoare a prevederilor prezentei legi, Ministerul Finantelor Publice elaborează procedura de aplicare a dispozițiilor prevăzute la art. 13 alin. (1) lit. e1) din Ordonanţa Guvernului nr.39/2005 privind cinematografia, aprobată cu modificări şi completări prin Legea nr.328/2006, cu modificările şi completările ulterioare, astfel cum au fost modificate prin art. I.

(Amendament propus de domnul deputat Iulian Bulai)
	

	4.
	Art. II. - Ordonanţa Guvernului nr.39/2005 privind cinematografia, publicată în Monitorul Oficial al României, Partea I. nr. 704 din 4 august 2005, aprobată cu modificări şi completări prin Legea nr. 328/2006, cu modificările şi completările ulterioare, inclusiv cu modificările aduse prin prezenta lege, se va republica în Monitorul Oficial al României, dându-se textelor o nouă numerotare.
	Art. III. - Ordonanţa Guvernului nr.39/2005 privind cinematografia, publicată în Monitorul Oficial al României, Partea I. nr. 704 din 4 august 2005, aprobată cu modificări şi completări prin Legea nr. 328/2006, cu modificările şi completările ulterioare, inclusiv cu modificările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.
(Amendament propus de Comisie)
	Amendament de tehnică legislativă.


                                        PREŞEDINTE,

                                                   
                SECRETAR,


            Gigel – Sorinel ŞTIRBU                                                                        Beatrice TUDOR
PAGE  
1

